钦定古今图书集成/方舆汇编/职方典/第1504卷 > 《浚泉亭记》马顾泽
## 钦定古今图书集成/方舆汇编/职方典/第1504卷 > 《浚泉亭记》马顾泽

武定依山而城，山势岌嶪，而山㟏岈，若有雄踞状，故
以狮名云。山何以亭为？浚泉也？泉孰浚之？侍御荆南
刘公也。公奉玺书按全滇，王事孔殷矣，曷暇浚之？噫！
物之遇不遇，固有时哉。盖泉源发狮山西之极巅，距
城几十里而遥。武定新芟逆凤，去彝未远，滇郡中颇
称荒简，观风者往往不乐居之，不逾旬辄行，奚暇于
泉？公曰：“是郡也，僻可居，惟公生厌纷华、乐恬淡，性然
也。”万历庚辰初夏徂秋驻骖凡六阅月，视巡历他郡
县期最久。于时按滇事，且浚及瓜未代，百务底成，德
化旁浃，威信贴彝酋，膏泽沛全滇。迤东及西，雨旸时
若，边圉晏如，父老嘻嘻，相传道路，曰：“此千载一时也。”
以故多暇日，得登临是山，穷其巅，苍茫流观，四境沦
空，徘徊岩崖，一径潜通。乃见水流曲折，潺潺有声，莫
得其所自。公曰：“美哉，泱泱乎。”余春游鹤拓，偕中谿李
公登荡山，有泉一泓，爱其寒，兹泉殆庶几乎？于是相
与斩荆棘，探幽奇，寻泉源而浚焉。作亭其上曰浚泉，
命顾泽纪其事。噫武定有是山，山有是泉，自鸿濛而
已肇秘矣。汉武开疆，“仅通名于昆水。唐宗覆师，宋祖
画剑，地不入于中原；蒙叚南诏，莫冼彝俗之污；逆凤
倡师，徒饮戎马之血。”虽今日改土设流，人文渐著。斯
泉也，湮没于蛮箐，沉埋于沙砾，溷浊于泥滓，谁则知
之？杞楠柏梓，樵人且析以为薪，遇工师斲之，能梁清
庙而栋明堂；骐骥困于盐车，遇造父御之，能骋轮蹄
而神“八极”，幸哉泉也！遇公一浚，疏导其源，流注不竭。
味甘若醴，气冷如冰。与斗杓而斟酌，通天汉之灵津。
乾坤清淑之气，自此磅礡而回潆下坡，施入金沙，达
四川，经滟滪，放乎江海。功施宇内，名列《图经》。岂复潺
潺一勺之旧哉？物之遇不遇，信有时也。亭成于仲秋
之朔日，凡三楹，广若干丈，饰以榱桷，绕以樗垣，凿方
池以蓄泄，引曲水以盘旋，可涉而嘻，可坐而息，可荫
而风，可觞而咏，可止尼父之渴，可濯孺子之缨。乃若
徙倚槛曲，极目烟际，峭石奇峰，秀树，佳卉凝烟，秀蔼
四时，朝暮不可名状。举一山之胜，皆斯亭所有者也。
昔王右军修《禊兰亭》，苏子瞻亭喜雨，欧阳公亭醉翁，
古之人不过寄情一时耳。迄今传为盛事，称之不衰
公也。登荡山，则寒泉亭于鸡拓；登狮山，则浚泉亭于
武定。由今观昔，其一揆哉！亭以泉之浚而名以传，泉以亭之胜而名益不朽。《诗》歌《甘棠》曰：“勿翦勿伐，召伯
所𦭞。”公之德在人心，与泉同流。然则登斯亭也，能不
有感于斯泉！